‘খুলে দেওয়া হবে নরকের দরজা’! হামাসকে চূড়ান্ত হুমকি ইজরায়েলের

ওয়েব ডেস্ক: গাজা (Gaza) প্রদেশকে পুরোপুরি দখল না করা অবধি ক্ষান্ত হচ্ছেন না বেঞ্জামিন নেতানিয়াহু (Benjamin Netanyahu)। হামাসকে (Hamas) নিশ্চিহ্ন করতে হবে- এই দাবি নিয়ে দিনের পর দিন বিপর্যস্ত এই প্রদেশের উপর হামলা চালিয়ে যাচ্ছে ইজরায়েল ডিফেন্স ফোর্সেস (IDF)। আর এবার দেশটির প্রতিরক্ষামন্ত্রী ইজরায়েল কাটজ গাজাকে এক বিরাট হুমকির মুখে এনে দাঁড় করালেন। তাঁর সাফ বার্তা—যদি হামাস অস্ত্র সমর্পণ না করে, সমস্ত ইজরায়েলিকে মুক্তি না দেয় এবং ইজরায়েলের শর্ত মেনে যুদ্ধ শেষ না করে, তাহলে গাজাকে ধ্বংস করে দেওয়া হবে।

কাটজ সোশ্যাল মিডিয়ায় একটি পোস্ট করে লিখেছেন, ‘শিগগিরই হামাসের সামনে নরকের দরজা খুলে যাবে। ইজরায়েলের শর্ত মেনে নেওয়া ছাড়া তাদের সামনে আর কোনো পথ খোলা নেই।’ একই পোস্টে তিনি আরও লেখেন, ‘যদি হামাস এতে রাজি না হয়, তাহলে গাজা সিটিও রাফাহ আর বেইত হানুনের মতো ধ্বংসস্তূপে পরিণত হবে।’ উল্লেখ্য, আগের ইজরায়েলি সেনার অভিযানে এই দুটি শহর কার্যত মাটির সঙ্গে মিশে গিয়েছিল।

আরও পড়ুন: ৭.৫ মাত্রার ভূমিকম্পে কাঁপল দক্ষিণ আমেরিকা!

তবে আগেও গাজা নিয়ে একাধিকবার এরকম বিস্ফোরক মন্তব্য করতে শোনা গিয়েছে ইজরায়েলের (Israel) প্রতিরক্ষামন্ত্রীকে। তবে তাঁর এবারের হুমকিকে বেশি তাৎপর্যপূর্ণ মনে করা হচ্ছে, কারণ এর একদিন আগেই দেশের প্রধানমন্ত্রী বেঞ্জামিন নেতানিয়াহু ঘোষণা করেন যে তিনি গাজা সিটি দখলের জন্য সেনাবাহিনীকে গ্রিন সিগন্যাল দিতে চলেছেন। একইসঙ্গে তিনি হামাসের হাতে বন্দি ইজরায়েলিদের মুক্ত করতে অবিলম্বে নতুন আলোচনা শুরুর নির্দেশ দিয়েছেন।

উল্লেখ্য, ২০২৩ সালের ৭ অক্টোবর ইজরায়েলের বুকে হামলা চালায় হামাস। সেদিনের হামলায় সাধারণ নাগরিক সহ মোট ১,২১৯ জন ইজরায়েলি মারা গিয়েছিলেন। তার পর থেকেই ইজরায়েলের পাল্টা অভিযানে গাজায় এখন পর্যন্ত ৬২,০০০-রও বেশি মানুষের মৃত্যু হয়েছে। উল্লেখযোগ্য বিষয় হল, মধ্যপ্রাচ্যের এই রক্তক্ষয়ী লড়াই এখনও চলছে।